Gedeelte van Gautengse skool in puin gelêBrandbestryders Maandagoggend op die toneel. (Foto: Verskaf) ’n Gedeelte van ’n skool in Soshanguve in die noorde van Pretoria het Maandag in die vroeë oggendure afgebrand. Die Gautengse departement van onderwys het in ’n verklaring gesê gemeenskapslede het vroegoggend ’n harde geluid vanuit die rigting van die Amogelang Secondary School in die omgewing gehoor. Dié geluid het soos ’n ontploffing geklink. Brandbestryders is na die skool ontbied en kon daarin slaag om die vlamme aan die skool se administratiewe blok te blus. Dié gedeelte van die skool is egter in puin gelê. Verskeie lêers, fotostaatmasjiene, rekenaars en drukkers het in die slag gebly. ’n Ondersoek na die oorsaak van die brand is van stapel gestuur. Dit blyk egter in dié stadium dat daar by die skool ingebreek is, aangesien van die slotte en deure afgebreek is. Luidens die verklaring was die skool se veiligheidswag aan diens ten tyde van die brand nié in die omgewing van die administratiewe blok nie en is dus ongedeerd. Brandbestryders Maandagoggend op die toneel. (Foto: Verskaf) “Dit is teleurstellend dat nog ’n skool deur ’n brand verwoes is,” het Panyaza Lesufi, LUR van onderwys in Gauteng, gesê. Die DA het intussen sy kommer uitgespreek dat nog ’n skool in ’n brand beskadig is. Nkele Molapo, die DA se woordvoerder vir onderwys in Gauteng, het in ’n verklaring gesê verskeie skole in dié provinsie is reeds weens ’n brand beskadig. “Ons doen ’n beroep op die gemeenskap om die polisie te help in die ondersoek na hierdie aangeleentheid, asook om die identiteit van die verdagtes aan te meld. “Die DA het ’n geenverdraagsaamheidsbeleid rakende die vernietiging en afbrand van die regering se infrastruktuur wat bedoel is om gemeenskappe te dien,” het Molapo gesê.